ตลาดหุ้นเอเชียสดใส รับดาวโจนส์ทะยานกว่า 200 จุด สะท้อนความขัดแย้งสหรัฐฯ-จีนคลี่คลาย
ตลาดหุ้นเอเชียสดใส รับดาวโจนส์ทะยานกว่า 200 จุด สะท้อนความขัดแย้งสหรัฐฯ-จีนคลี่คลาย
16 พ.ย. 2561

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดดีดตัวขึ้นกว่า 200 จุดเมื่อคืน หลังจากหนังสือพิมพ์ไฟแนนเชียล ไทม์ส รายงานว่า สหรัฐฯได้ชะลอการเรียกเก็บภาษีสินค้านำเข้าจากจีนเอาไว้ชั่วคราว ซึ่งสะท้อนให้เห็นว่าความตึงเครียดด้านการค้าระหว่างสหรัฐและจีนเริ่มส่งสัญญาณคลี่คลายลง
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,804.90 จุด เพิ่มขึ้น 1.28 จุด, +0.01%
ดัชนี SSE Composite ตลาดหุ้นจีนเปิดวันนี้ที่ 2,669.78 จุด เพิ่มขึ้น 1.61 จุด, +0.06%
ดัชนี HSI ตลาดหุ้นฮ่องกงเปิดวันนี้ที่ 26,041.56 จุด ลดลง 61.78 จุด, -0.24%
ดัชนี TAIEX ตลาดหุ้นไต้หวันเปิดวันนี้ที่ 9,819.05 จุด ลดลง 7.41 จุด, -0.08%
ดัชนี KOSPI ตลาดหุ้นเกาหลีใต้เปิดวันนี้ที่ 2,097.94 จุด เพิ่มขึ้น 9.88 จุด, +0.47%
ดัชนี FTSE STI ตลาดหุ้นสิงคโปร์เปิดวันนี้ที่ 3,069.34 จุด เพิ่มขึ้น 14.81 จุด, +0.48%
ดัชนี FBMKLCI ตลาดหุ้นมาเลเซียเปิดวันนี้ที่ 1,705.81 จุด เพิ่มขึ้น 11.60 จุด, +0.68%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,009.08 จุด เพิ่มขึ้น 56.49 จุด, +0.81%
โดยไฟแนนเชียล ไทม์ส รายงานว่า นายโรเบิร์ต ไลท์ไฮเซอร์ ผู้แทนการค้าสหรัฐ (USTR) ได้เปิดเผยกับผู้บริหารในแวดวงอุตสาหกรรมของสหรัฐฯว่า รัฐบาลสหรัฐฯได้ชะลอการเรียกเก็บภาษีสินค้านำเข้าจากจีนเอาไว้ชั่วคราว
ทั้งนี้ แม้ว่าโฆษกของนายไลท์ไฮเซอร์ได้ออกมาปฏิเสธรายงานข่าวดังกล่าวของไฟแนนเชียล ไทม์ส ในเวลาต่อมา แต่ตลาดหุ้นนิวยอร์กยังคงเคลื่อนไหวในแดนบวกจนกระทั่งปิดทำการซื้อขาย
อย่างไรก็ตาม มีการคาดการณ์กันว่า ประธานาธิบดีโดนัลด์ ทรัมป์ และประธานาธิบดีสี จิ้นผิง จะพบปะกันนอกรอบการประชุม G20 ที่กรุงบัวโนสไอเรสของอาร์เจนตินา ในวันที่ 30 พ.ย.-1 ธ.ค. เพื่อเจรจาแก้ไขความขัดแย้งทางการค้า